DA Den Europæiske Unions Tidende C 385/20

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 385/08)

Europa-Kommissionen har godkendt denne mindre ændring i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»FINOCCHIONA«

EU-nr.: PGI-IT-01120-AM01 — 25.7.2017

BOB ( ) BGB ( X ) GTS ( )

1. Ansøgende sammenslutning og legitim interesse

Consorzio di Tutela della Finocchiona Via Carlo del Prete, 49/r 50127 Firenze (FI) ITALIEN Tlf. +39 0554221769 E-mail: info@finocchionaigp.it Certificeret e-mail: finocchionaigp@pec.it

Sammenslutningen Consorzio di Tutela della Finocchiona er berettiget til at indgive en ansøgning om ændring i henhold til artikel 13, stk. 1, i bekendtgørelse fra Ministero delle politiche agricole alimentari e forestali (ministeriet for landbrugs-, fødevare- og skovbrugspolitik) nr. 12511 af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☒ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☐ Mærkning — ☐ Andet: [angives nærmere]

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Beskrivelse af produktet

I artikel 2, punkt 2.1.3, »Kemiske egenskaber«, i varespecifikationen og i punkt 3.2 i enhedsdokumentet ændres den nuværende forskrift for »vandaktivitet (aw): ikke over 0,92«.

Værdien for »vandaktivitet (aw): ikke over 0,92« ændres til »vandaktivitet (aw): 0,945 eller derover«

Formålet med forhøjelsen af »aw«-værdien i forhold til den nuværende varespecifikation er sikre højere fugtighed i produktet og således beskytte og bevare konsistensen i skiverne, der er et af de vigtigste kendetegn, der adskiller »Finocchiona« BGB fra andre produkter på markedet.

Ændringen anses dermed for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan betragtes som mindre.

ENHEDSDOKUMENT

»FINOCCHIONA«

EU-nr.: PGI-IT-01120-AM01 — 25.7.2017

BOB ( ) BGB ( X )

1. Betegnelse

»Finocchiona«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2 — Kødprodukter (kogte, saltede, røgede osv.)

3.2. Beskrivelse af produktet med betegnelsen i punkt 1

Salami med den beskyttede geografiske betegnelse (BGB) »Finocchiona« kendetegnes ved aromaen af fennikel, der findes i form af frø og/eller blomster i blandingen, og skivernes bløde konsistens og tendens til at smuldre. Farven på skiverne er kødfarvet i de magre dele og hvid/lysrosa i de fedtholdige dele, og delene er blandet godt sammen uden skarpe overgange. Fennikelfrø og/eller -blomster kan også være synlige. Den fremtrædende fennikelaroma og den svage hvidløgsaroma giver salamien dens karakteristiske behagelige lugt. Den har en frisk og appetitlig smag, som aldrig er syrlig. Produktet har følgende kemiske egenskaber: proteinindhold i alt: ikke under 20 %, fedtindhold i alt: ikke over 35 %, pH-værdi: mellem 5 og 6, vandaktivitet (aw): 0,945 eller derover, salt: ikke over 6 %.

Produktet er en cylinderformet pølse, hvis ydre er dækket af en karakteristisk fin naturlig skimmel, som udvikler sig i løbet af modningen. Størrelsen på produktet varierer afhængigt af fyldets vægt, fra små salamier med en vægt fra 0,5 kg, til større, der vejer op til 25 kg. Salamien markedsføres i løs vægt, vakuumpakket eller pakket i beskyttende atmosfære enten hel eller i tykke skiver, eller i tynde skiver vakuumpakket eller pakket i beskyttende atmosfære.

3.3. Foder (kun for produkter af animalsk oprindelse) og råvarer (kun for forarbejdede produkter)

Fodermængden til tungsvin varierer både med hensyn til sammensætning og den anvendte metode. Den er opdelt i to faser og primært baseret på biprodukter fra osteproduktion og korn. Tilladt foder i første fase (op til 80 kg levende vægt) er det samme, som er tilladt i anden fase i en passende koncentration, hvor tørstoffet fra korn skal udgøre mindst 45 % af den samlede mængde: sojamel, majsensilage, majsglutenmel og/eller foder fremstillet af majsglutenmel, johannesbrød uden frø, bærme, fedtstoffer med et smeltepunkt over 36 °C, fiskemel, proteinhydrolysater og kærnemælk. Tilladt foder i anden fase, opfedningsfasen, hvor tørstoffet i korn skal udgøre mindst 55 % af den samlede mængde: hovedkornarter og sekundære kornarter, klid og andre biprodukter fra hvedeforarbejdning, dehydrerede kartofler, presset og ensileret roepulp, sojamel, solsikkemel, maniok, melasse, kokosmel, majsspireskrå, foderærter og/eller andre frø af bælgplanter, tørret roepulp, sesammel, hørfrøkage, æble- og pærerester, drue- og tomatskind som fyldefoder, lucernemel, ølgær og/eller torulagær, fedtstoffer med et smeltepunkt over 40 °C, valle, kærnemælk. Svin af Cinta Senese-racen, som opdrættes på friland eller i et blandet system, fodres med græs gennem afgræsning i skove og/eller på åbent land, der er tilsået med foderplanter og kornplanter. Det er også tilladt at give svinene et dagligt tilskudsfoder, når de er over fire måneder gamle, men det må ikke udgøre mere end 3 % af dyrets levende vægt.

Ved fremstillingen af »Finocchiona« BGB anvendes typisk fersk kød, der ikke må have været frosset, og som stammer fra slagtekroppe fra:

— tungsvin, der er opdrættet i mindst ni måneder, indtil de opnår en høj vægt. Deres kød, der er ideelt til fremstilling af »Finocchiona« BGB, har bestemte genetiske egenskaber (de benyttede racer er typisk stor hvid italiensk race (Italian Large White), italiensk Landrace og italiensk Duroc eller orner af disse racer, orner af andre racer eller udvalgte hybridavlsorner med de samme genetiske egenskaber). Ved at benytte disse racer sikrer man bevarelsen, fordelingen og den kvalitative sammensætning af fedtet i kødet, fremstilling af slagtekroppe, der klassificeres som tunge inden for rammerne af de tilsvarende centrale vægtklasser, samt en høj slagtevægt og slagtealder. Alle ovenstående krav udgør sammen med en særlig fodring af dyrene, som hovedsagelig er kornbaseret, vigtige krav, der sikrer den korrekte modning af og organoleptiske profil for »Finocchiona«

— svin af Cinta Senese-racen, der er indført i avlsregistret, opdrættet og slagtet inden for det geografiske område og fodret som traditionen foreskriver.

3.4. Specifikke etaper af produktionen, som skal finde sted i det afgrænsede geografiske område

De trin i fremstillingen af »Finocchiona« BGB, som skal foregå inden for det geografiske område, der defineres i punkt 4, er rensning og tilskæring af de tilladte udskæringer, hakning, æltning, stopning i tarme, tørring, modning.

Cinta Senese-kødet stammer fra dyr, som opdrættes i det geografiske område, der defineres i punkt 4 i dette dokument.

3.5. Særlige regler for udskæring, rivning eller emballering osv. af det produkt, som betegnelsen henviser til

For at emballeret og skiveskåret »Finocchiona« må markedsføres, skal både skiveskæring og emballering, herunder i vakuum eller i en beskyttet atmosfære, udelukkede foregå i det produktionsområde, der defineres i punkt 4, under kontrol af den autoriserede tilsynsmyndighed for at garantere produktets kvalitet og navnlig forhindre enhver forringelse af de kendetegn, der beskrives i punkt 3.2.

Blandingen af finthakkede stykker magert kød og fedt gør skiverne særdeles skrøbelige ved skiveskæringen og håndteringen. Når produktet skal forberedes til skiveskæring, fjernes skindet, hvorved den spiselige del udsættes direkte for det omgivende miljø. Eksponering for ukontrollerede miljøforhold i perioder af ukendt varighed medfører en forringelse af produktets kendetegn, fører til iltning, farveændringer og et omfattende tab af fugtighed, som bevirker en forringelse af skivernes særlige konsistens og den udtalte aroma, der skal kendetegne denne salami. For at sikre og opretholde produktets kendetegn er det vigtigt, at de, der udfører skiveskæringen, håndterer produktet under særlige forhold og i et begrænset tidsrum.

Hvis produktet, der skal skiveskæres, opbevares i perioder af ukendt varighed under andre forhold end de foreskrevne, kan der udvikles uønskede kendetegn, som er uforenelige med de kendetegn, produktet er kendt for, såsom harskning, udtørring, dannelse af fremmed skimmel, opsvulmning eller fremkomst af en brunlig farve, som kan føre til, at der opstår smagsnuancer, aromaer og ændringer i konsistens, der er anderledes end dem, der er karakteristiske for produktet.

3.6. Særlige regler for mærkning af det produkt, den registrerede betegnelse henviser til

Navnet »Finocchiona« skal stå med distinkte typer, som ikke kan udviskes, i en farve, der står i stærk kontrast til etikettens farve, og som adskiller sig klart fra og er større end alle andre typer på etiketten, med en størrelse på mindst 3 mm, umiddelbart efterfulgt af »Indicazione Geografica Protetta« (beskyttet geografisk betegnelse) eller forkortelsen »I.G.P.« (BGB). Etiketten skal altid indeholde Fællesskabets BGB-logo, eventuelt sammen med ordlyden i henhold til Kommissionens forordning (EF) nr. 628/2008 (3). På etiketten må også anføres tekster, der henviser til virksomheder, navne, forretningsnavne, private varemærker og konsortier, forudsat at de ikke indeholder anprisninger og ikke er af en sådan karakter, at de vildleder køberen eller forbrugeren. Henvisninger til navnet på svinefarme, hvor svin, der indgår i produktet, er opdrættet, er kun tilladt, hvis råvarerne udelukkende stammer fra disse farme.

4. Præcis afgrænsning af det geografiske område

Produktionsområdet for »Finocchiona« BGB dækker hele fastlandsdelen af Toscana, undtagen øerne, som er det område, hvor der i tidens løb er opstået tradition for fremstilling af dette typiske produkt.

5. Tilknytning til det geografiske område

Produktionsområdet for »Finocchiona« BGB er afgrænset af et bjergrigt område mod nord og øst og har et omfattende opland med vingårde, skove og græsarealer til kvægavl på friland, der skråner ned mod kystsletterne mod vest.

Frem til 1970'erne holdt »mezzadria« — landbrugsbedrifter organiseret efter et forpagtningsprincip, som nu i vid udstrækning er af erstattet af selvejergårde — fast i opdræt af svin af den historiske Cinta Senese-race, som i mellemtiden også var i fare for at uddø, men overlevede, og hvide griseracer, som råvarerne til det toscanske charcuteri kommer fra, og videregav den specialviden og de særlige håndværksmetoder, der anvendes ved fremstillingen af »Finocchiona«. Kød, vin og den udbredte forekomst af hvid fennikel har bidraget til at udvikle charcuteriproducenternes smag. De er vogtere af en ekspertise og håndværksmæssige produktionsmetoder, en arv af ældgamle teknikker og skikke, der er blevet videregivet til de moderne forædlingsvirksomheder, som findes i hele produktionsområdet.

De vigtigste kendetegn ved »Finocchiona«, som gør den til et unikt produkt inden for charcuteri, er den udtalte og umiskendelige aroma af fennikelfrø eller -blomster, der benyttes i blandingen, og de bløde skiver, som undertiden har tendens til at smuldre, når de skæres. Den har en frisk og appetitlig smag, som aldrig er syrlig.

Fedtstykkerne er fordelt på en sådan måde i skiven, at de omgiver kødstykkerne, og produktet forbliver derfor blødt selv efter en lang modningsperiode. De mellemstore fede og magre dele er ikke klart afgrænsede. Skivernes farve er kødfarvet i de magre dele og hvid/lysrosa i de fedtholdige dele. Fennikelfrø og/eller -blomster kan også være synlige.

»Finocchionas« historiske anseelse fremgår af talrige dokumenter. Salamien omtales f.eks. i Rigutini and Fanfanis »Vocabolario della lingua parlata« fra 1875, 1889-udgaven af »Vocabolario degli Accademici della Crusca«, hvor forbindelsen mellem »Finocchiona« og Toscana påvises, og professor Italo Ghinellis arbejde, som i 1977 bekræftede produktets toscanske oprindelse »Finocchiona« er en af de mest udbredte charcuteri i Toscana og omtales regelmæssigt i de ugentlige bulletiner om charcuteriprodukter, der offentliggøres af et anerkendt specialmagasin, som udgives i hele landet.

»Finocchiona«'s kendetegn beror på århundreders samspil mellem omgivelserne i Toscana, som den stammer fra, og de menneskelige faktorer bag produktionsmetoden. Det oprindelige valg af ingredienser, især fennikel, som er typisk for store dele af det regionale køkken, og som stammer fra selve produktionsområdet, en veletableret tradition for charcuteriproduktion, den specialiserede viden hos højtkvalificerede arbejdere med manuelle og håndværksmæssige færdigheder, der ved, hvordan man udvælger og tilpasser de bedste udskæringer og sikrer den korrekte balance mellem fedt og magert kød og forstår, hvornår »Finocchiona«-salamien har den rette konsistens og blødhed, bidrager til at fremstille et enestående produkt uden sidestykke, hvis anseelse i dag er særdeles veletableret. Tilsætning af vin til »Finocchiona«-blandingen efter den historiske fremstillingsmetode er bevis for den stærke tilknytning til lokalområdet, hvis vine er kendt verden over. Fremstillingen af kvalitetskød fra svin af Cinta Senese-racen har givet forædlingsvirksomheder mulighed for at etablere sig over hele regionen, hvilket har bidraget yderligere til at bekræfte produktets karakter og konsolidere dets anseelse og forbindelsen mellem »Finocchiona« og Toscana hos forbrugerne.

En tallerken med toscanske charcuterivarer er utænkelig uden »Finocchiona«, som også har vundet udbredelse uden for Italiens grænser og nu afsættes i mange lande i Centraleuropa og lande uden for Den Europæiske Union.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.

(3) EUT L 173 af 3.7.2008, s. 3.